Verspring-kampioen skryf brief vir tienerselfRuswahl Samaai. (AP Photo/Hassan Ammar) As verspring-atleet is Ruswahl Samaai een van die wêreld se sterre. Hy is onder andere die Afrika-kampioen, terwyl hy ook in 2017 die bronsmedalje by die Wêreldkampioenskap verower het. Nou het die 28-jarige ’n brief aan homself as tiener geskryf waarin hy ’n bietjie wysheid deel. “Ek is baie trots op jou. Dit is nie maklik om in ’n gemeenskap groot te word waar bendes en dwelms deel van die daaglikse bestaan is nie, maar jy maak reeds ’n paar goeie keuses. As jy só aanhou, sal jy ’n suksesvolle internasionale atleet word,” skryf Ruswahl. “Jy ken baie mense in jou gemeenskap wat die verkeerde keuses gemaak het, maar jy is goed grootgemaak. Jou gesin het jou geleer hoe om ’n goeie mens te wees en ander te respekteer.” Hy skryf verder dat hy maniere gevind het om van verkeerde dinge te ontsnap. Hy is mal daaroor om saam met ’n vriend op ’n plaas te kuier en in die rivier of dam te swem. Foto: Jean-Christophe Bott/Keystone via AP. “Sport speel ’n sleutelrol in jou lewe. Jy geniet dit om rugby te speel; dit sorg vir lekker kompetisie en jy is mal oor die kontak-aspek van die sportsoort. “Atletiek het ook belangrik geword. Ek weet jy geniet naellope tans, maar probeer net so af en toe ’n paar horisontale spronge. Wie weet, dalk ontdek jy só jou toekomstige spesialis-item,” skerts hy. Hy skryf verder oor sy liefde vir die sport; hoe hy vyf keer per week 12 km gestap het om by die atletiekoefeninge uit te kom. “Jy sal deur ’n paar rowwe woonbuurte stap om by die oefeninge uit te kom, maar dit sal jou nie van stryk bring nie. Gelukkig het jy ’n paar goeie vriende wat saam met jou sal stap en toesien dat jy veilig by jou bestemming kom. “Ruswahl, die pad na die kruin van sukses is glad nie maklik nie. Baie mense gaan kritiek lewer; vir jou sê jy is nie goed genoeg nie, jy sal nooit goed genoeg wees nie en jy moet tou opgooi. Maar jy sal nooit ophou droom nie. “Jy het die vermoë om enige struikelblok te oorkom, want jy is ’n vegter en ’n oorwinnaar. Een van die dae sal jy nie net ’n goeie atleet wees nie, maar selfs ’n beter mens.”